Die vaardighede wat jy vandag vir môre moet aanleer - Solidariteit Wêreld LoopbaanSolidariteit Wêreld Loopbaan
Tuis › Artikels › Die vaardighede wat jy vandag vir môre moet aanleer
Volgens die derde uitgawe van die Wêreld- Ekonomiese Forum (WEF) se The Future of Jobs-verslag, wat die werke en vaardighede van die toekoms karteer, sal die helfte van ons in die volgende vyf jaar onsself moet heroplei om by die moderne werkplek aan te pas, weens die dubbele ontwrigting van die ekonomiese impak van die Covid-19-pandemie en toenemende outomatisering om werk te transformeer.
Dié Forum skat dat 85 miljoen poste teen 2025 verplaas kan word deur 'n verskuiwing in die opdeel van arbeid tussen mense en masjiene, maar selfs meer werksgeleenthede – 97 miljoen – kan opduik wat meer vir die nuwe arbeidsverdeling tussen mense, masjiene en algoritmes aangepas is.
Die groter gebruik van tegnologie sal beteken dat vaardighede wat in aanvraag is oor die volgende vyf jaar gaan verander, en vaardigheidsgapings sal steeds groot wees. Vir die werknemers wat in hulle rolle bly, sal 40% van kernvaardighede teen 2025 verander, en 50% van alle werknemers sal heropleiding benodig.
Vaardighede in aanvraag
Die vaardighede wat in aanvraag sal wees sluit kritiese denke en probleemoplossing in wat boaan die lys van vaardighede is wat werkgewers glo in die volgende vyf jaar gaan benodig. Dit stem ooreen met die eerste verslag wat in 2016 gepubliseer is.
Ander vaardighede wat na vore kom, is vaardighede in selfbestuur soos aktiewe leer, veerkragtigheid, stresverdraagsaamheid en buigsaamheid.
Respondente van die Future of Jobs-opname skat dat ongeveer 40% van werknemers heropleiding van ten minste ses maande of minder sal benodig, maar daardie getal is hoër vir diegene in die verbruikersbedryf en in die gesondheidsbedryf.
In die finansiëledienste- en energiesektore is daar 'n kleiner deel van werknemers wat binne ses maande heropgelei kan word omdat hulle meer tydsintensiewe programme sal benodig.
Die oorgrote meerderheid sakeleiers (94%) verwag nou dat werknemers nuwe vaardighede vir die werkplek sal moet aanleer – 'n skerp styging vanaf 65% in 2018.
Opleiding sal volgens 39% van werkgewers intern gelewer word. Volgens professor Klaus Schwab, stigter en uitvoerende voorsitter van die WEF, sal dit aangevul word deur aanlyn leerplatforms (16% van opleiding) en eksterne konsultante (11% van opleiding).
Die Covid-19-pandemie het heropleiding in die werkplek versnel
Die pandemie het die neiging van aanlyn heropleiding versnel. Tussen April en Junie 2020 het Coursera Inc. – 'n Amerikaanse aanlyn kursusverskaffer wat in 2012 deur rekenaarwetenskapprofessore van Stanford-universiteit, Andrew Ng en Daphne Koller, gestig is – 'n viervoudige toename gesien in die aantal mense wat self geleenthede gesoek het om hulle vaardighede op te skerp of uit te brei.
Werkgewers wat aanlyn leergeleenthede vir hulle werknemers verskaf, het vyfvoudig toegeneem, en daar was 'n negevoudige styging in inskrywings van leerlinge wat toegang tot aanlyn hulpbronne deur staatsprogramme verkry het.
"Ons het die gereedskap tot ons beskikking. Die oorvloed van tegnologiese innovasie wat ons huidige era definieer, kan aangewend word om menslike potensiaal te ontsluit," sê professor Klaus Schwab.
"Ons het die middele om individue in ongekende getalle te herskep en opnuut op te lei, om presisie-veiligheidsnette te ontplooi wat vervange werknemers teen armoede beskerm, en om pasgemaakte kaarte te skep wat vervange werknemers oriënteer vir die werk van môre waar hulle sal kan floreer."
Volgens die verslag sal dit werknemers slegs enkele maande vat om hulle loopbane in 'n ander rigting in te stuur omdat heropleiding vandag makliker en vinniger kan plaasvind weens die gebruik van tegnologie.
Hoe kan jy jou vaardighede opskerp en of uitbrei?
Indien jy jouself en jou loopbaan op 'n ander pad wil plaas deur jou vaardighede op te skerp of uit te brei, loer gerus na een van die volgende instellings wat dit moontlik kan maak:
S-leer: S-leer bied 'n verskeidenheid webinare en aanlyn kursusse aan wat jou nuwe vaardighede bied. Besoek gerus www.s-leer.co.za vir meer inligting.
Sol-Tech Beroepsopleidingkollege bied uitgebreide studierigtings in skaars vaardighede aan. Vir meer besonderhede hieroor, besoek gerus die volgende skakel: https://sol-tech.co.za/inligting/studierigtings/
Akademia bied 'n verskeidenheid van studierigtings aan wat jou 'n blink loopbaan verseker. Om meer ook Akademia uit te vind, besoek gerus die volgende skakel: https://akademia.ac.za/
These are the top 10 job skills of tomorrow – and how long it takes to learn them: https://www.weforum.org/agenda/2020/10/top-10-work-skills-of-tomorrow-how-long-it-takes-to-learn-them/